Document ID: 32008R1100

Reference:
14.11.2008
DA
Den Europæiske Unions Tidende
L 304/63
EUROPA-PARLAMENTETS OG RÅDETS FORORDNING (EF) Nr. 1100/2008
af 22. oktober 2008
om afskaffelse af kontrol ved medlemsstaternes grænser i forbindelse med transport ad landevej og indre vandveje
(kodificeret udgave)
(EØS-relevant tekst)
EUROPA-PARLAMENTET OG RÅDET FOR DEN EUROPÆISKE UNION HAR —
under henvisning til traktaten om oprettelse af Det Europæiske Fællesskab, særlig artikel 71,
under henvisning til forslag fra Kommissionen,
under henvisning til udtalelse fra Det Europæiske Økonomiske og Sociale Udvalg (1),
efter høring af Regionsudvalget,
efter proceduren i traktatens artikel 251 (2), og
ud fra følgende betragtninger:
(1)
Rådets forordning (EØF) nr. 4060/89 af 21. december 1989 om afskaffelse af kontrol ved medlemsstaternes grænser i forbindelse med transport ad landevej og indre vandveje (3) er blevet ændret væsentligt (4). Forordningen bør af klarheds- og rationaliseringshensyn kodificeres.
(2)
Gennemførelsen af den frie udveksling af tjenesteydelser på transportområdet er en vigtig del af den fælles transportpolitik i henhold til traktaten, og målet for den fælles transportpolitik er derfor at fremme en glidende trafikafvikling med de forskellige transportmidler inden for Fællesskabet.
(3)
I medfør af gældende fællesskabsret og gældende lovgivning i medlemsstaterne om transport ad landevej og indre vandveje foretager medlemsstaterne kontrol, eftersyn og inspektion med henblik på at undersøge, om køretøjer og fartøjer på indre vandveje opfylder bestemmelserne om tekniske forskrifter, tilladelser og anden dokumentation. Disse former for kontrol, eftersyn og inspektion er som helhed fortsat begrundet i nødvendigheden af at undgå forstyrrelser på transportmarkedet og i hensynet til færdselssikkerheden og sikkerheden på de indre vandveje.
(4)
I medfør af gældende fællesskabsret kan medlemsstaterne tilrettelægge og foretage ovennævnte kontrol, eftersyn og inspektion, hvor de måtte ønske det.
(5)
Nævnte kontrol, eftersyn og inspektion kan gennemføres lige så hensigtsmæssigt på hele de pågældende medlemsstaters område, og grænseoverskridelse bør derfor ikke benyttes som påskud for gennemførelse af disse foranstaltninger —
UDSTEDT FØLGENDE FORORDNING:
Artikel 1
Denne forordning finder anvendelse på den kontrol, som medlemsstaterne foretager i medfør af fællesskabsforskrifter eller nationale bestemmelser om transport ad landevej og indre vandveje, som udføres med transportmidler, der er indregistreret eller godkendt til kørsel i en medlemsstat.
Artikel 2
I denne forordning forstås ved:
a)
»grænse«: enten en indre grænse inden for Fællesskabet eller en ydre grænse i de tilfælde, hvor transport mellem medlemsstater indebærer transit gennem et tredjeland
b)
»kontrol«: enhver form for kontrol, inspektion, eftersyn eller formalitet, der af de nationale myndigheder udføres ved medlemsstaternes grænser, og som medfører standsning eller indskrænkning af den fri bevægelighed for de berørte køretøjer eller fartøjer.
Artikel 3
Den i bilag I anførte kontrol i medfør af fællesskabsforskrifter eller nationale bestemmelser om transport mellem medlemsstaterne ad landevej eller indre vandveje skal ikke foretages som grænsekontrol, men alene som en del af de normale kontrolforanstaltninger, der anvendes på en ikke-diskriminerende måde på hele en medlemsstats område.
Artikel 4
Når det skønnes nødvendigt, forelægger Kommissionen forslag om ændring af bilag I for at tage hensyn til den teknologiske udvikling på denne forordnings område.
Artikel 5
Forordning (EØF) nr. 4060/89 som ændret ved den forordning, der er nævnt i bilag II, ophæves.
Henvisninger til den ophævede forordning betragtes som henvisninger til nærværende forordning og læses i overensstemmelse med sammenligningstabellen i bilag III.
Artikel 6
Denne forordning træder i kraft på tyvendedagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Strasbourg, den 22. oktober 2008.
På Europa-Parlamentets vegne
H.-G. PÖTTERING
Formand
På Rådets vegne
J.-P. JOUYET
Formand
(1)  EUT C 324 af 30.12.2006, s. 47.
(2)  Europa-Parlamentets udtalelse af 14.12.2006 (EUT C 317 E af 23.12.2006, s. 599) og Rådets afgørelse af 15.9.2008.
(3)  EFT L 390 af 30.12.1989, s. 18.
(4)  Se bilag II.
BILAG I
DEL 1
FÆLLESSKABSFORSKRIFTER
Afdeling 1
Direktiver
a)
Artikel 6, stk. 4, i Rådets direktiv 96/53/EF af 25. juli 1996 om fastsættelse af de største tilladte dimensioner i national og international trafik og største tilladte vægt i international trafik for visse vejkøretøjer i brug i Fællesskabet (1), som indeholder bestemmelse om, at køretøjer kan underkastes stikprøvekontrol for så vidt angår de fælles normer for vægt, og at de for så vidt angår de fælles normer for dimensioner udelukkende kan underkastes kontrol, når der foreligger mistanke om, at de ikke er i overensstemmelse med bestemmelserne heri.
b)
Artikel 3, stk. 2, i Rådets direktiv 96/96/EF af 20. december 1996 om indbyrdes tilnærmelse af medlemsstaternes lovgivning om teknisk kontrol med motorkøretøjer og påhængskøretøjer dertil (2), som indeholder bestemmelse om, at hver medlemsstat skal anerkende det bevis, der i en anden medlemsstat er udstedt for, at et køretøj er blevet godkendt ved en teknisk kontrol; denne anerkendelse indebærer, at de nationale myndigheder kan foretage et eftersyn hvor som helst på deres område.
c)
Artikel 2, stk. 2, i Europa-Parlamentets og Rådets direktiv 2006/1/EF af 18. januar 2006 om anvendelse af udlejningskøretøjer uden fører til godstransport ad landevej (3), som indeholder bestemmelse om, at opfyldelse af de i direktivet fastsatte betingelser godtgøres ved hjælp af lejekontrakten og førerens ansættelseskontrakt, som skal forefindes i det lejede køretøj.
d)
Artikel 3, stk. 3, 4 og 5, i Rådets direktiv 76/135/EØF af 20. januar 1976 om gensidig anerkendelse af fartsattester for fartøjer på indre vandveje (4), som indeholder bestemmelse om, at attester, certifikater eller tilladelser skal forevises på forlangende af de nationale myndigheder.
e)
Artikel 17, stk. 1, i Rådets direktiv 82/714/EØF af 4. oktober 1982 om indførelse af tekniske forskrifter for fartøjer på indre vandveje (5), som indeholder bestemmelse om, at medlemsstaterne når som helst kan kontrollere, at der om bord findes et i henhold til direktivet gyldigt certifikat.
Afdeling 2
Forordninger
a)
Artikel 14 og 15 i Rådets forordning (EØF) nr. 684/92 af 16. marts 1992 om fælles regler for international personbefordring med bus (6), som giver de ansatte kontrollører ret til at efterse og kontrollere rejsehjemmel, tilladelser og kontroldokumenter, som omhandlet i forordningen.
b)
Artikel 18 i Europa-Parlamentets og Rådets forordning (EF) nr. 561/2006 af 15. marts 2006 om harmonisering af visse sociale bestemmelser inden for vejtransport (7), som giver medlemsstaterne ret til at udstede bestemmelser, som bl.a. omfatter tilrettelæggelse af samt fremgangsmåde for og midler til gennemførelse af en kontrolordning, der skal sikre, at forordningens bestemmelser efterkommes.
c)
Artikel 19 i Rådets forordning (EØF) nr. 3821/85 af 20. december 1985 om kontrolapparatet inden for vejtransport (8), som giver medlemsstaterne ret til at udstede bestemmelser, som bl.a. omfatter tilrettelæggelse af samt fremgangsmåde for og midler til gennemførelse af kontrol af, om apparatet er i overensstemmelse med forordningens bestemmelser.
d)
Artikel 5, stk. 4, i Rådets forordning (EØF) nr. 881/92 af 26. marts 1992 om adgang til markedet for vejgodstransport i Fællesskabet, som udføres fra eller til en medlemsstats område eller gennem en eller flere medlemsstaters områder (9), som indeholder bestemmelse om, at en bekræftet genpart af fællesskabstilladelsen opbevares i køretøjet og på forlangende skal forevises de ansatte kontrollører.
DEL 2
NATIONALE FORSKRIFTER
a)
Kontrol af kørekort, der indehaves af personer, der fører køretøjer til godstransport og personbefordring.
b)
Kontrol i forbindelse med de transportmidler, der anvendes til transport af farligt gods, og især:
i)
Dokumenter:
—
førerens uddannelsesbevis
—
sikkerhedsanvisning
—
godkendelsescertifikat (ADR eller tilsvarende normer)
—
kopi af en eventuel dispensation (ADR eller tilsvarende normer)
ii)
Afmærkning af køretøj, der transporterer farligt gods:
—
orangefarvet advarselsskilt
—
overensstemmelse
—
placering på køretøjet
—
fareseddel på køretøjet
—
overensstemmelse
—
placering på køretøjet
—
identifikationsplade på tanke (faste, aftagelige eller tankcontainere)
—
pladens fysiske tilstedeværelse og læsbarhed
—
datoen for den sidst foretagne inspektion
—
inspektionsorganets stempel
iii)
Køretøjets udstyr (ADR eller tilsvarende normer):
—
supplerende ildslukker
—
særligt udstyr
iv)
Belastning af køretøjerne:
—
overbelastning (i henhold til tankens kapacitet)
—
fastgørelse af kolli
—
forbud mod samlastning.
c)
Kontrol i forbindelse med de transportmidler, der anvendes til transport af letfordærvelige levnedsmidler, og især:
i)
Dokumenter:
—
godkendelsescertifikat for materiellet
ii)
Særligt materiel, der bruges til transport af letfordærvelige levnedsmidler:
—
godkendelsesplade
—
identifikationsmærker
iii)
Det særlige materiels funktion:
—
materiellets temperaturgrænser (kendingsmærke).
(1)  EFT L 235 af 17.9.1996, s. 59.
(2)  EFT L 46 af 17.2.1997, s. 1.
(3)  EUT L 33 af 4.2.2006, s. 82.
(4)  EFT L 21 af 29.1.1976, s. 10.
(5)  EFT L 301 af 28.10.1982, s. 1.
(6)  EFT L 74 af 20.3.1992, s. 1.
(7)  EUT L 102 af 11.4.2006, s. 1.
(8)  EFT L 370 af 31.12.1985, s. 8.
(9)  EFT L 95 af 9.4.1992, s. 1.
BILAG II
OPHÆVET FORORDNING MED ÆNDRINGER
(jf. artikel 5)
Rådets forordning (EØF) nr. 4060/89
(EFT L 390 af 30.12.1989, s. 18)
Rådets forordning (EØF) nr. 3356/91
(EFT L 318 af 20.11.1991, s. 1)
BILAG III
SAMMENLIGNINGSTABEL
Forordning (EØF) nr. 4060/89
Nærværende forordning
Artikel 1
Artikel 1
Artikel 2
Artikel 2
Artikel 3
Artikel 3
Artikel 3a
Artikel 4
Artikel 4
Artikel 6
—
Artikel 5
Bilag, del 1, direktiver, litra a)
Bilag I, del 1, afdeling 1, litra a)
Bilag, del 1, direktiver, litra b)
Bilag I, del 1, afdeling 1, litra b)
Bilag, del 1, direktiver, litra c)
Bilag I, del 1, afdeling 1, litra c)
Bilag, del 1, direktiver, litra d)
—
Bilag, del 1, direktiver, litra e)
Bilag I, del 1, afdeling 1, litra d)
Bilag, del 1, direktiver, litra f)
Bilag I, del 1, afdeling 1, litra e)
Bilag, del 1, forordninger, litra a)
Bilag I, del 1, afdeling 2, litra a)
Bilag, del 1, forordninger, litra b)
—
Bilag, del 1, forordninger, litra c)
—
Bilag, del 1, forordninger, litra d)
Bilag I, del 1, afdeling 2, litra b)
Bilag, del 1, forordninger, litra e)
Bilag I, del 1, afdeling 2, litra c)
Bilag, del 1, forordninger, litra f)
Bilag I, del 1, afdeling 2, litra d)
Bilag, del 2
Bilag I, del 2
—
Bilag II
—
Bilag III

Summary:
Transport ad landevej og indre vandveje — grænsekontrol
Transport ad landevej og indre vandveje — grænsekontrol
 
RESUMÉ AF:
Forordning (EØF) nr. 3912/92 om kontrol inden for EU i forbindelse med transport ad vej og indre vandveje, hvor transportmidlet er indregistreret eller godkendt til kørsel i et ikke-EU-land
Forordning (EF) nr. 1100/2008 om afskaffelse af kontrol ved EU-landenes grænser i forbindelse med transport ad landevej og indre vandveje
HVAD ER FORMÅLET MED FORORDNINGERNE?
Forordningerne afskaffer EU-landenes kontrol ved EU’s indre grænser af, om bestemmelser i forbindelse med transport ad landevej og indre vandveje er overholdt. For at sikre fri bevægelighed inden for EU for de berørte køretøjer og fartøjer skal denne kontrol ikke længere foretages som grænsekontrol, men alene som en del af de normale kontrolforanstaltninger, der anvendes på en ikke-diskriminerende måde på hele et EU-lands område.
HOVEDPUNKTER
Forordning (EØF) nr. 3912/92 omhandler kontrol i forbindelse med transport ad landevej og indre vandveje, som udføres med transportmidler, der er indregistreret eller godkendt til kørsel i et land, som ikke er et EU-land. Denne kontrol foretages ikke længere ved de indre grænser mellem EU-lande, men alene som en del af de normale kontrolforanstaltninger, der anvendes på en ikke-diskriminerende måde på hele disse landes område. Det er dog fortsat muligt at foretage kontrollen ved de ydre grænser (med et ikke-EU-land). Forordning (EF) nr. 1100/2008 omhandler kontrol i forbindelse med transport ad landevej og indre vandveje, som udføres med transportmidler, der er indregistreret eller godkendt til kørsel i et EU-land. Denne kontrol foretages ikke længere ved de indre grænser mellem EU-landene, men alene som en del af de normale kontrolforanstaltninger, der anvendes på en ikke-diskriminerende måde på hele disse landes område. Den kontrol, der er omfattet af de to forordninger, foretages i medfør af EU-lovgivning eller national lovgivning, som er anført i bilag I til forordning (EF) nr. 1100/2008, og for så vidt angår forordning (EØF) nr. 3912/92 kontrol, der foretages i medfør af internationale aftaler mellem et eller flere EU-lande samt et eller flere ikke-EU-lande.Det Forenede Kongeriges udtræden af EU
Siden Det Forenede Kongeriges udtræden af EU den 31. januar 2020 er grænsen mellem Det Forenede Kongerige og EU-landene ikke længere en indre grænse. I overgangsperioden, hvor EU-lovgivningen fortsat fandt anvendelse på og inden for Det Forenede Kongerige, blev denne grænse imidlertid behandlet som en indre grænse. Fra begyndelsen af 2021 finder ingen af de to ovennævnte forordninger længere anvendelse på den grænse. Kontrollen af køretøjer og fartøjer fra Det Forenede Kongerige vil fremover være omfattet af forordning (EØF) nr. 3912/92 og ikke længere af forordning (EF) nr. 1100/2008.
HVORNÅR GÆLDER FORORDNINGERNE FRA?
Forordning (EØF) nr. 3912/92 trådte i kraft den 1. januar 1993. Forordning (EF) nr. 1100/2008 trådte i kraft den 4. december 2008. Den kodificerede og erstattede forordning (EØF) nr. 4060/89 og efterfølgende ændringer, som trådte i kraft den 1. juli 1990.
BAGGRUND
Se desuden:Indre vandveje (Europa-Kommissionen) Landevej (Europa-Kommissionen).
HOVEDDOKUMENTER
Rådets forordning (EØF) nr. 3912/92 af 17. december 1992 om kontrol inden for Fællesskabet i forbindelse med transport ad vej og indre vandveje, hvor transportmidlet er indregistreret eller godkendt til kørsel i et tredjeland (EFT L 395 af 31.12.1992, s. 6-7).
Europa-Parlamentets og Rådets forordning (EF) nr. 1100/2008 af 22. oktober 2008 om afskaffelse af kontrol ved medlemsstaternes grænser i forbindelse med transport ad landevej og indre vandveje (kodificeret udgave) (EUT L 304 af 14.11.2008, s. 63-69).
seneste ajourføring 27.11.2020